L’element de seguretat més visible que fem servir són els cascs que porta la canalla. Es van començar a fer servir l’any 2006 per protegir la canalla de les caigudes i des d’aleshores s’ha anat perfeccionant el seu disseny per tal de millorar la seva funció. A més, la canalla també porta uns protectors bucals per protegir les dents en cas de caiguda. La faixa també és un element de protecció perquè tant la gent que està a la pinya com la gent que està al tronc poden patir lesions d’esquena si no van ben enfaixades. Als seus locals d’assaig moltes colles castelleres tenen xarxes amb forats pels quals pugen les rengles dels castells. Normalment s’acostuma a posar a la meitat de l’altura del castell, per tal d’evitar que tot el castell caigui sobre la pinya directament, i poder així assajar al màxim cada castell. Algunes colles també tenen un terra atenuant perquè les persones que queden per sota la xarxa no caiguin directament al terra.